Da Souza i Le Parody aterren al Ressona
20 d’agost 2020

![](/media/nbqkzjup/80-da-souza_c.jpg)_Da Souza_  
  
  

Les bandes Da Souza i Le Parody arriben demà, divendres 21 d’agost, al Ressona, que oferirà el segon doble concert de la quarta edició. A partir de les 22.30 hores, el públic podrà endinsar-se en l’atmosfera mística d’estos dos grups, procedents de les Illes Balears i Andalusia, i que presentaran els seus recents treballs discogràfics.

El quintet malloquí serà el primer grup a pujar a l’escenari del Ressona. Da Souza presentarà a Sagunt _Salsa agredolça_, un àlbum amb temes que pertanyen a un realisme màgic molt característic amb tocs mediterranis i futuristes. _Metres per segon_, _Pedres i pals_ o _Un punt blau_ són les cançons que els han identificat com un dels grups emergents en llengua catalana. Optimista, ingenu i nostàlgic, Da Souza ha aconseguit reivindicar-se com un grup d’avantguarda dins del circuit musical amb l’ajuda de Pau Riutort i Jordi Matas, productor dels treballs d’El Petit de Cal Eril o Ferran Palau. La banda acaba de ser nominada als Premis Cerverí de Girona.

Després, pujarà a l’escenari Sole Parody, és a dir, Le Parody, tota una oda al melodrama

electrònic. La poderosa veu de Sole i els ritmes reverencials de la seua música fan que els directes de Le Parody siguen una vigília catàrtica on l’única opció és escoltar bocabadat. La cantant andalusa va començar la seua carrera musical a Los Angeles. Més tard es va traslladar a Madrid, on va incorporar sons procedents del folk ibèric. _El porvenir_ és el seu tercer treball en solitari i una exploració cap als límits del pop. Le Parody fa anys que va fer un salt internacional amb concerts a Miami, Nova York, Boston, Washington DC o Buenos Aires. Ara arriba a Sagunt per a deixar la seua petjada als peus del Teatre Romà.

  
![](/media/nkqnyysm/80-sole_leparody_c.jpg)_Le Parody_  
  
  

La conspiració sonora de l'Exotighost va enlluernar el públic del Ressona el passat divendres. L'eclecticisme del grup madrileny, pioner en el gènere de l'exòtica a Espanya, no va passar desapercebut a Sagunt. Els _loops_ siderals i les marimbes tètriques de l'Exotighost van generar una atmosfera única que va deixar la seua petjada a les roques del Teatre Romà. Proveïts de màscares futuristes, els madrilenys interpretaren temes del seu treball _La ola oculta_, amb influències del rock and roll o el cha cha cha. El grup format per Javier Díaz Ena, Ricardo Moreno, Juan Pérez Marina, María Arranz, Vera Garrido, Javier Álvarez i José Salas va generar tota una conspiració sonora sobre l’escenari amb un espectacle molt visual en el que el públic es va veure enfonsat ràpidament.

L’accés als concerts del Ressona es farà de manera escalonada, per això l’organització recomana que el públic arribe al recinte amb el màxim d’antelació possible. A l’entrada de tots els espais hi haurà dispensadors de gel hidroalcohòlic. En tots els espais on siga necessari s’habilitaran diferents accessos i eixides per no produir aglomeracions de persones.

Totes les actuacions del Ressona seran gratuïtes i es realitzaran als peus del Teatre Romà de Sagunt. Els horaris i els detalls de cada concert es poden consultar al web [https://ressona.es/](https://ressona.es/). El festival compta amb la col·laboració de Sagunt Reviu i el suport de les regidories de Cultura i Turisme de l’Ajuntament de Sagunt, l'Institut Valencià de Cultura (IVC), Caixa Popular i empreses locals com Sagunto Distribución, Inmobiliaria Cortés, Taverna de la Serp, Restaurante Le Fou, A Cualquier Otra Parte o Adetursa (Associació per al desenvolupament turístic de Sagunt).

  
![](/media/px2gekmu/80-pmj_5320_c.jpg)_Actuació de L'Exhotigost de divendres passat al Ressona 2020_​​

*   [](http://www.facebook.com/sharer.php?u=https://aytosagunto.es/va/actualitat/da-souza-i-le-parody-aterren-al-ressona/ "Facebook")
*   [](http://twitter.com/share?url=https://aytosagunto.es/va/actualitat/da-souza-i-le-parody-aterren-al-ressona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/da-souza-i-le-parody-aterren-al-ressona/ "Linked In")
*   [](mailto:?body=https://aytosagunto.es/va/actualitat/da-souza-i-le-parody-aterren-al-ressona/)